น้ำมันดิบปิดลบ ตลาดวิตกอุปทานพลังงานสูงเกินไป
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (8 ธ.ค.) เนื่องจากนักลงทุนวิตกกังวลว่าภาวะอุปทานน้ำมันทั่วโลกอาจปรับตัวสูงขึ้น หลังจากที่ประชุมกลุ่มประเทศผู้ส่งออกน้ำมัน (OPEC) ส่งสัญญาณว่าจะเดินหน้าผลิตน้ำมันในระดับปัจจุบันต่อไป
9 ธ.ค. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนม.ค.ลดลง 14 เซนต์ หรือ 0.4% ปิด (8 ธ.ค.) ที่ 37.51 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนม.ค.ลดลง 47 เซนต์ หรือ 1.2%, ปิดที่ 40.26 ดอลลาร์/บาร์เรล
สัญญาน้ำมันดิบร่วงลงติดต่อกัน 3 วันทำการ เนื่องจากนักลงทุนยังคงวิตกกังวลเกี่ยวกับภาวะอุปทานพลังงานที่สูงเกินไป หลังจากที่ประชุมโอเปกสัญญาณว่า ประเทศสมาชิกยังคงเดินหน้าผลิตน้ำมันในระดับปัจจุบันต่อไปซึ่งเกินเพดานถึงวันละกว่า 1 ล้านบาร์เรล จากเพดานปัจจุบันที่ 30 ล้านบาร์เรล/วัน
ในการประชุมครั้งนี้ สมาชิกโอเปกไม่สามารถบรรลุข้อตกลงเกี่ยวกับเพดานการผลิตน้ำมันใหม่สำหรับช่วง 6 เดือนข้างหน้า เนื่องจากโอเปกไม่สามารถคาดการณ์ได้ว่าอิหร่านจะผลิตน้ำมันเพิ่มขึ้นเท่าใดในปีหน้า หลังจากที่ชาติตะวันตกได้ยกเลิกมาตรการคว่ำบาตรต่ออิหร่านเมื่อ 6 เดือนก่อน นอกจากนี้รายงานระบุว่า ในการประชุมครั้งนี้ อิหร่านยืนยันว่าจะไม่พิจารณาปรับลดการผลิตน้ำมัน จนกว่าจะสามารถผลิตน้ำมันชดเชยช่วงที่ขาดหายไปขณะที่ถูกชาติตะวันตกคว่ำบาตร
ขณะที่นักลงทุนจับตาดูสำนักงานสารสนเทศด้านพลังงานสหรัฐ (EIA) จะเปิดเผยรายงานสต็อกน้ำมันประจำสัปดาห์ในวันนี้ เวลา 22.30 น.ตามเวลาไทย หลังจากที่สต็อกน้ำมันดิบในรอบสัปดาห์ที่สิ้นสุดวันที่ 27 พ.ย. พุ่งขึ้น 1.2 ล้านบาร์เรล สู่ระดับ 489.4 ล้านบาร์เรล ซึ่งเป็นการเพิ่มขึ้นเป็นสัปดาห์ที่ 10 ติดต่อกัน